Sidsel Endresen
Store norske leksikon,Kunst og estetikk,Musikk,Jazz,Norske jazzutøvere og -ensembler, 1980 til idag
Sidsel Endresen er en norsk vokalist, komponist og tekstforfatter i grenselandet mellom jazz, fri improvisert musikk, pop og moderne samtidsmusikk. Hun har blant annet blitt tildelt 4 Spellemannpriser og Buddy-prisen.
Endresen er professor II ved fagseksjon for improvisert musikk, jazz og folkemusikk ved Norges musikkhøgskole, hvor hun har vært med å starte og utvikle improvisasjon som eget fag. Musikalsk uttrykk Til tross for at hun opplevde stor kommersiell suksess som jazzpop-vokalist i Jon Eberson Group tidlig i sin karriere, er Endresen kanskje mest kjent som innovatør innen vokalimprovisasjon og samtidsorientert friiimprovisasjon. Hun er internasjonalt anerkjent som en pioner innen bruk av utvidede stemmeteknikker og improvisasjon med tekstfragmenter og dadaistiske fraser.Samtidig har hun beveget seg fra større formater til utforsking av solo-, duo- og trio-formatene, i krysningspunktet mellom jazz og kammermusikk. De siste 15 årene har hennes arbeid hovedsaklig vært konsentrert om den sjangerfrie improvisasjonsmusikken, både som utøver, stemmeutforsker og komponist. Karriere Tidlige år og «Jive Talking»Endresen er født i Trondheim og var i perioder bosatt i England, før hun bosatte seg i Oslo i 1976. Hun gjorde seg gjeldende på Oslos jazzscene fra 1979 med soulbandet Chipahua. Endresens virkelige gjennombrudd kom som vokalist og teksforfatter Jon Eberson Group (fra 1980). Deres første album, «Jive Talking», og hitsingelen med samme navn gjorde stor kommersiell suksess og toppet blant blant annet VG-lista. Med gruppen ga hun ut ytterligere fire album i årene som fulgte. Endresen og Eberson fortsatte sitt samspill også i årene etter Jon Eberson Groups oppløsning. Hennes første album under eget navn, «So I Write», kom i 1990 på ECM Records. Musikken kan beskrives som kammerjazz i kjent «ECM-stil», og Endresens særegne stemme og meloditeft utvikles i en mer harmonisk utfordrende og improviserende retning. I årene etter fulgte «Exile» (1994, med musikk fra bestillingsverket til Moldejazz 1993) og «Undertow» (2000) i lignende stil. Rundt årtusenskifte ble Endresens musikk i økende grad preget av den europeiske friimprovisasjonen, såkalt sjangerfri improvisasjonsmusikk. Som vokalist begynte hun å ta i bruk utvidede vokalteknikker og improvisasjon med tekst og tekstfragmenter, hvilket kan høres på både «Gack!» med vokalgruppen Ese (Eldbjørg Raknes, Elin Rosseland og Endresen) og soloutgivelsen «One» (2006). Endresen har komponert for film og flere bestillingsverk, blant annet for Moldejazz (1993), Nattjazz i Bergen (2002) og BBC (2005). Med «Pagan Pilgrimage» (1993) ble hun første kvinne med bestillingsverk for Moldejazz. Hun var også «Artist in Residence» for festivalen i 2014. Hun har gjennom karrieren hatt en rekke vellykkede samarbeid, spesielt i duo med pianist Bugge Wesseltoft og senere gitarist Stian Westerhus og i trio med Jan Bang og Erik Honoré. Hun har også samarbeidet med navn som Terje Isungset, Nils Petter Molvær, Christian Wallumrød og bandet Lava. Utmerkelser Spellemannprisen 1981 i klassen rock, for Jive Talking med Jon Eberson Group Gammleng-prisen (1991)  Spellemannprisen 1998 i åpen klasse, for Duplex Ride med Bugge Wesseltoft  Buddy-prisen (2000) Oslo Bys Kulturpris (2002)  Spellemannprisen 2002 i åpen klasse, for Out Here. In There med Bugge Wesseltoft  Spellemannprisen 2012 i klassen jazz, for Didymoi Dreams med Stian Westerhus Umeaa Honorary Music Award (2013) WDR Artist Award (2016)  Lindemanprisen (2016)  Endresen ble også nominert til Nordisk Råds Musikkpris i 2001 og 2011. Utvalgte utgivelser  So I Write (ECM 1990)  Exile (ECM 1994)  Undertow (ECM 2000)  One (SOFA 2006) Jon Eberson Group: Jive Talking (CBS 1981) Sidsel Endresen og Jon Eberson: Pigs and Poetry (CBS 1987) Sidsel Endresen og Bugge Wesseltoft: Duplex Ride (Curling Legs 1996) ESE (med Eldbjørg Raknes og Elin Rosseland): Gack! (Jazzland Recordings 1999) Sidsel Endresen, Christian Wallumrød og Helge Sten: Merriwinkle (Jazzland Recordings 2002) Sidsel Endresen og Stian Westerhus: Bonita (Rune Grammofon 2014) Sidsel Endresen / Jan Bang: Hum (Confront 2018) Les mer i Store norske leksikon jazz jazz i Norge improvisasjon – musikk Sidsel Endresen i Norsk biografisk leksikon